Pörssi

Pörssi on säännelty ja organisoitu julkinen kauppapaikka, jossa kauppaa käydään erityisesti osakkeilla, raaka-aineilla, valuutoilla, futuureilla  ja optioilla.

Ensimmäinen pörssi maailmassa oli Amsterdamin pörssi jossa kaupankäynti alkoi 1602. Vuonna 1688 Loistavan vallankumouksen myötä hollantilaiset vaikutteet ja innovaatiot siirtyivät Britanniaan ja 1688 alkoi kaupankäynti osakkeilla Lontoon pörssissä. Helsingin pörssin ensimmäinen liike tehtiin 7. lokakuuta 1912. Vuonna 2003 Helsinki Stock Exchange (HEX) fuusioitui ruotsalaisen OM:n kanssa OMX (Aktiebolaget Optionsmäklarna)-konserniksi. Vuonna 2007 yhdysvaltalainen Nasdaq hankki OMX-konsernin ja Helsingin pörssistä tuli osa Nasdaq OMX Groupin pörssejä.

Kaupankäynti on julkista, eli tehtyjen kauppojen määrät, hinnat ja välittäjät ovat julkisia. Pörssissä noteeratuille hyödykkeille määräytyy pörssikurssi kysynnän ja tarjonnan mukaan. Kaupankäynti pörssissä perustuu välittäjien pörssiin toimittamiin asiakkaidensa osto- ja myyntitoimeksiantoihin. 

Pörssin toimintaa säätelee lainsäädäntö, joka määrittelee mm. pörssinoteeratuille yrityksille velvollisuuksia.

Erilaisia pörssejä 

Useimmiten pörssillä viitataan arvopaperipörssiin, jossa käydään kauppaa pörssiyhtiöiden osakkeilla. Pörssinoteeratut yritykset ovat yleensä suuryrityksiä, joita virallisemmin tässä yhteydessä kutsutaan listayhtiöiksi.

Pörssikauppaa käydään myös muilla rahoitusinstrumenteilla tai hyödykkeillä (niin sanottu raaka-ainepörssi). Pörssejä ovat arvopaperipörssien lisäksi muun muassa sähköpörssi, öljypörssi ja turkispörssi.

Tunnettuja pörssejä 
Maailman suurimpia arvopaperipörssejä ovat:
 
New Yorkin pörssi (New York Stock Exchange, NYSE)
Nasdaq (National Association for Securities Dealers Automated Quotations, Nasdaq)
Tokion pörssi (東京証券取引所, Tōkyō Shōken Torihikisho, TSE)
Frankfurtin pörssi (Frankfurter Wertpapierbörse, FWB)
Lontoon pörssi (London Stock Exchange, LSE)

Katso myös 
 Finanssivallankumous
 Helsingin pörssi
 Euronext
 Yleisindeksi
 Pohjoismainen sähköpörssi Nord Pool
 Pörssiromahdus
 Hallintarekisteri

Lähteet

Aiheesta muualla 

 Pörssisäätiö: Suomen arvopaperimarkkinoiden puitteet 
 SVnet – Maailman pörssit maanosittain

Sijoittaminen
Pörssit
Seulonnan keskeiset artikkelit